Hollandske Astrid Van der Werff har i mange år haft en drøm. Hun ville være patolog. For lidt over to år siden flyttede hun sammen med sin mand til Danmark for at udleve drømmen. Det har imidlertid langt fra været nogen dans på roser. Siden sommer har hun søgt syv introstillinger som patolog. Alle er endt med samme udfald - nemlig et afslag. - Det frusterer mig meget, lyder det fra Astrid Van der Werff. Hun anslår selv, at årsagen til afslagene skyldes hendes hørehandicap. - Jeg synes, at det er forkert. Handicappede personer kan fint fungere. Jeg spørger måske lidt oftere, om folk kan gentage, hvad de siger, men det er ikke signifikant mere end alle mulige andre. Større ledighed hos hørehæmmede Billedet omkring at folk bliver valgt fra på grund af deres hørehandicap, genkender de hos Høreforeningen. - Vi ved, at der er barrierer på arbejdsmarkedet for folk med hørehandicap, siger landsformand for Høreforeningen, Majbritt Garbul Tobberup, Tal fra foreningen viser nemlig, at ledigheden er 20 procent højere blandt mennesker med svært hørehandicap sammenlignet med befolkningen uden, og det er ifølge landsformanden bekymrende. 42-årige Astrid Van der Werff har søgt stillinger i hele landet, men lige lidt har det hjulpet. Anderledes nemt er det gået for hendes mand Harm-Jan Stellingwerff, der er radiolog og afdelingslæge i Thisted. Astrid Van der Werff har ikke ordret fået at vide, at de mange afslag skyldes hendes hørehandicap, men efter hendes overbevisning er handicappet årsagen til, at hun står uden job. Hun mener nemlig selv, at hun er fuldt ud kvalificeret. Politiker ærgrer sig Hun fortæller til TV2 Nord, at hun har været i en lignende stilling, som den hun søger nu, både i England og i Danmark, og derfor giver det heller ikke mening for landsformanden, at hun fortsat står uden job. I særdeleshed nu hvor man gang på gang hører historier om, at der mangler læger. Ligestillingsordfører hos Venstre, Maja Torp, har hørt om lignende historier, og hun mener, at der nu skal handles. - Jeg synes, at det er rigtig flot, at man går ud og tager sig en lang uddannelse, på trods af man har en funktionsnedsættelse. Jeg har mødt masser af mennesker, som har en uddannelse og har klaret sig rigtig godt. Hvorfor er det, de ikke får lov til at komme ind på arbejdsmarkedet? Det synes jeg er ærgerligt, og det skal vi have gjort noget ved, siger hun. Nu overvejer de to hollandske læger at flytte til Tyskland i håb om at finde et arbejde til begge. Men Astrid Van der Werffs drøm er stadigvæk at blive patolog i Danmark

Opsummering:
En hollandsk læge mener, at hendes hørehandicap er skyld i, at hun ikke kan få et job i Danmark.